સાંજે સાડાપાંચ વાગે પ્રારંભાયેલો વેદપાઠ પીસ્તાલીસ મિનિટ સુધી ચાલુ રહ્યો. એ પછી જગતના જુદા જુદા પ્રદેશોમાંથી આવેલા પત્રોને મહર્ષિએ વાંચવા માંડયા. વર્તમાનપત્રો પર ઝડપથી દૃષ્ટિ ફેરવી, અને એ પછી શ્વેત દાઢીવાળા કમર પર વીંટેલી લુંગીવાળા, પીઠ પર શ્વેત વસ્ત્રોથી સુશોભિત, આશ્રમના સુશિક્ષિત ભારતીય સેક્રેટરી આગલા દિવસના પત્રોના પ્રત્યુત્તરોને તૈયાર કરીને એમની મંજૂરી માટે લઇ આવ્યા. મહર્ષિએ એમને સંભાળપૂર્વક વાંચીને એમનાં જુદાં જુદાં સરનામાંવાળાં કવરોમાં મૂકી દીધા. વચ્ચે વચ્ચે એમણે કેટલીક વિરલ સુચનાઓ આપી, અને સેક્રેટરીએ એમની સુચનાઓને અનુસરીને સંશોધન કરવા જેવા પત્રોને લઈને ચાલવા માંડયું.